## Statut Hrvatske radiotelevizije

### NN 56/2011 (20.5.2011.), Statut Hrvatske radiotelevizije

HRVATSKA RADIOTELEVIZIJA

1248

Na temelju članka 18. stavka 3. alineje 3. Zakona o Hrvatskoj radioteleviziji (»Narodne novine«, br. 137/10.) – (u daljnjem tekstu: Zakon o HRT-u), Programsko vijeće HRT-a i Nadzorni odbor HRT-a na 3. zajedničkoj sjednici održanoj 9. svibnja 2011. donijeli su

STATUT

HRVATSKE RADIOTELEVIZIJE

I. OPĆE ODREDBE

Članak 1.

(1) Hrvatska radiotelevizija je javna ustanova čija su djelatnost, funkcija i sadržaj javnih usluga, financiranje, upravljanje, nadzor i način rada uređeni Zakonom o HRT-u i propisima donesenim na temelju njega.

(2) Osnivač javne ustanove Hrvatske radiotelevizije (u daljnjem tekstu: HRT) je Republika Hrvatska, a osnivačka prava ostvaruje Vlada Republike Hrvatske.

Članak 2.

(1) HRT kao javna radiotelevizija za svoje djelovanje odgovara javnosti te u svojem djelovanju promiče javne vrijednosti i interese.

(2) HRT u svojim programima mora zadovoljiti interese javnosti na državnoj, regionalnoj i lokalnoj razini te osigurati odgovarajuću zastupljenost informativnoga, umjetničkog, kulturnog, dramskog, dokumentarnog, filmskog, glazbenog, znanstvenog, obrazovnog, dječjeg, zabavnog, športskog i drugog sadržaja koji je u interesu javnosti. U programima HRT-a moraju se poštovati najviša stručna mjerila i etička načela te profesionalno priznati standardi neovisnog novinarstva. HRT je dužan poštovati i sva druga programska načela i obveze utvrđene Zakonom o HRT-u i drugim propisima.

Članak 3.

(1) HRT je u svojem djelovanju samostalan.

(2) Na temelju Zakona o HRT-u, samostalnost HRT-a ostvaruje se samostalnim obavljanjem djelatnosti te programskom i uredničkom samostalnošću HRT-a, a osobito u planiranju i proizvodnji programa te utvrđivanju programske sheme.

(3) Samostalnost HRT-a ogleda se i u pravu da prema nadležnosti svojih tijela uređuje, u skladu s odredbama Zakona o HRT-u, svoje unutarnje ustrojstvo i način rada te da općim aktima uređuje pitanja zapošljavanja radnika te njihova prava i obveze u skladu sa zakonom i kolektivnim ugovorom.

Članak 4.

(1) HRT je pravna osoba i upisuje se u sudski registar.

(2) U skladu sa Zakonom o HRT-u, HRT može uz prethodnu suglasnost osnivača osnivati pravne osobe za obavljanje dijela ili svih komercijalnih djelatnosti iz članka 14. stavaka 4. i 5. ovog Statuta.

Članak 5.

(1) HRT ima četiri ustrojbene jedinice, i to: Hrvatska televizija (u daljnjem tekstu: HTV), Hrvatski radio (u daljnjem tekstu: HRA), Glazbena proizvodnja HRT-a (GP HRT-a) i Multimedija HRT-a (MM HRT-a), te organizacijsku jedinicu Operativni poslovi HRT-a (u daljnjem tekstu: OP HRT-a), kao poslovnu jedinicu.

(2) Unutarnje ustrojstvo ustrojbenih jedinica i poslovne jedinice – niže organizacijske jedinice, djelokrug njihova rada i vođenje poslova (odnosi u rukovođenju) – uređuju se posebnim pravilnikom u skladu sa Zakonom o HRT-u i ovim Statutom.

II. NAZIV I SJEDIŠTE JAVNE USTANOVE

Naziv

Članak 6.

(1) Naziv javne ustanove je: Hrvatska radiotelevizija.

(2) Skraćeni naziv Hrvatske radiotelevizije je: HRT.

(3) HRT za radijske i televizijske programske kanale koristi nazive: Hrvatski radio i Hrvatska televizija te skraćene nazive: HRA i HTV.

(4) HRT za obavljanje djelatnosti javnog izvođenja i snimanja glazbe koristi nazive: Simfonijski orkestar HRT-a, Jazz orkestar HRT-a (Veliki orkestar HRT-a), Tamburaški orkestar HRT-a i Zbor HRT-a.

Sjedište

Članak 7.

(1) Sjedište HRT-a je u Zagrebu, na adresi Prisavlje 3.

(2) Odluku o promjeni sjedišta donosi osnivač. Promjena sjedišta upisuje se u sudski registar.

Žig

Članak 8.

Hrvatska radiotelevizija u svojem poslovanju rabi razlikovni znak »HRT« u figurativnom obliku – s kockicama u produžetku slova »T«. Znak se štiti žigom.

Pečat

Članak 9.

(1) U pravnome prometu, uz potpis ovlaštene osobe, rabi se pečat javne ustanove HRT-a.

(2) Pečat javne ustanove je pravokutna oblika i sadržava puni naziv javne ustanove, sjedište javne ustanove, redni broj, a može sadržavati i druge oznake.

(3) Odluku o dimenzijama pečata, načinu uporabe, odgovornim osobama za čuvanje i o drugim oznakama pečata donosi predsjednik Uprave HRT-a.

(4) Odlukom predsjednika Uprave HRT-a utvrđuje se način uporabe pečata i potpisivanja izvan uporabe u pravnom prometu, kao i uporaba sprave (frankotip) za slanje pošiljaka, urudžbiranje i sl.

III. ZASTUPANJE I ODGOVORNOST ZA OBVEZE

Članak 10.

(1) Predsjednik Uprave HRT-a predstavlja i zastupa HRT samostalno i pojedinačno.

(2) Pri sklapanju pravnih poslova predsjednik i članovi Uprave HRT-a moraju poštovati ograničenja određena Zakonom o HRT-u, drugim propisima, ovim Statutom, općim aktima HRT-a, te odlukama nadležnih tijela HRT-a.

Članak 11.

Pri sklapanju pravnih poslova ravnatelji ustrojbenih jedinica te rukovoditelj PJ OP HRT-a moraju se pridržavati ograničenja utvrđenih odlukama Uprave HRT-a, donesenim poslovnim planom i drugim općim aktima.

Članak 12.

Za obveze u pravnom prometu HRT odgovara cijelom svojom imovinom.

IV. DJELATNOSTI HRT-a I NASTUP U PRAVNOME PROMETU

Članak 13.

(1) Hrvatska radiotelevizija nastupa u pravnome prometu samostalno.

(2) Javna ustanova posluje pod punim ili skraćenim nazivom u skladu s člankom 6. stavkom 1. i 2. ovog Statuta.

Djelatnosti HRT-a

Članak 14.

(1) Djelatnost HRT-a je proizvodnja radijskog, audiovizualnog i multimedijskog programa, glazbena proizvodnja, pružanje audio i audiovizualnih medijskih usluga, multimedijskih usluga i usluga elektroničkih publikacija kao javnih usluga.

(2) Djelatnost iz stavka 1. ovoga članka HRT ostvaruje:

1. emitiranjem triju radijskih programskih kanala na državnoj razini u zemaljskoj radiodifuziji;

2. emitiranjem osam radijskih programskih kanala na županijskoj ili regionalnoj razini u zemaljskoj radiodifuziji;

3. emitiranjem dvaju općih televizijskih programskih kanala na državnoj razini u zemaljskoj radiodifuziji;

4. emitiranjem dvaju specijaliziranih televizijskih programskih kanala na državnoj razini u digitalnoj radiodifuziji vrsta kojih se utvrđuje Ugovorom iz članka 13. Zakona o HRT-u (u daljnjem tekstu: Ugovor);

5. proizvodnjom i objavljivanjem pisanih, audio i audiovizualnih sadržaja na internetskim portalima općeg ili specijaliziranog karaktera;

6. javnim izvođenjem i snimanjem glazbenih sadržaja, osobito s područja simfonijske, zborske, narodne, jazz i zabavne glazbe, te organiziranjem priredbi i koncerata, posebice nacionalne glazbene baštine i suvremenih djela hrvatskih skladatelja i umjetnika izvođača;

7. proizvodnjom drugih programskih servisa (proizvodnja internetskih stranica, teleteksta i slično) u skladu sa Zakonom o HRT-u i Ugovorom.

(3) HRT može proizvoditi i druge radijske, audiovizualne i multimedijske programe te ih objavljivati u zemaljskim i satelitskim mrežama, putem interneta, kabela ili drugog dopuštenog oblika prijenosa, te pružati kao audio i audiovizualne medijske usluge na zahtjev, u skladu sa Zakonom o HRT-u i Ugovorom.

(4) Predmet poslovanja HRT-a kojim HRT obavlja komercijalnu djelatnost jest:

1. prodaja prostora za objavljivanje namijenjenog za promidžbene poruke i druge audiovizualne komercijalne komunikacije;

2. prodaja radijskog, audiovizualnog i multimedijskog programa;

3. naplata ulaznica za javno izvođenje i snimanje glazbenih sadržaja i druge javne priredbe koje nisu sastavni dio javnih usluga i prodaja glazbenih usluga;

4. tržišne programske usluge, uključujući interaktivne programske usluge;

5. pružanje tehničkih usluga i elektroničkih komunikacijskih usluga koje nisu sastavni dio javnih usluga;

6. proizvodnja i prodaja nosača zvuka i slike;

7. upotreba arhivske građe koja nije sastavni dio javnih usluga;

8. iznajmljivanje proizvodnih i drugih kapaciteta.

(5) HRT osim komercijalnih djelatnosti iz prethodnog stavka ovog članka može obavljati i druge djelatnosti koje služe obavljanju djelatnosti upisanih u sudski registar, ako se one u manjem opsegu ili uobičajeno obavljaju uz upisanu djelatnost.

(6) HRT je dužan u ostvarivanju radijskog i audiovizualnog programa osiguravati programe o regionalnim posebnostima. Programi od regionalnog interesa mogu se usporedno objavljivati unutar jedne elektroničke komunikacijske mreže na državnoj razini.

V. TIJELA HRT-a

Članak 15.

Tijela HRT-a su:

a) Uprava HRT-a

b) Nadzorni odbor HRT-a

c) Programsko vijeće HRT-a.

a) UPRAVA HRT-a

Članak 16.

(1) Uprava HRT-a upravlja te vodi poslovanje HRT-a.

(2) Uprava HRT-a sastoji se od predsjednika i dva člana, a imenuje se na vrijeme od četiri godine.

(3) Uprava HRT-a odlučuje većinom glasova ukupnog broja članova.

(4) Način rada Uprave HRT-a te zaduženja predsjednika i članova Uprave HRT-a uređuju se Poslovnikom o radu Uprave HRT-a, koji donosi Uprava HRT-a.

Članak 17.

(1) Uprava HRT-a:

1. donosi strategiju poslovanja i razvoja HRT-a u razdoblju od 5 godina, uz suglasnost Nadzornog odbora HRT-a i Programskog vijeća HRT-a;

2. samostalno odlučuje o sklapanju pravnih poslova i raspolaganju imovinom HRT-a, osim nekretninama, do vrijednosti svakog pravnog posla, odnosno imovine u iznosu do 5.000.000 (pet milijuna kuna), a iznad te vrijednosti uz suglasnost Nadzornog odbora HRT-a;

3. odlučuje o stjecanju, opterećenju i otuđenju nekretnina uz suglasnost Nadzornog odbora HRT-a;

4. predlaže Programskom vijeću HRT-a i Nadzornom odboru HRT-a program rada HRT-a;

5. predlaže Programskom vijeću HRT-a i Nadzornom odboru HRT-a Statut HRT-a, koji potvrđuje Hrvatski sabor;

6. predlaže Programskom vijeću HRT-a i Nadzornom odboru HRT-a financijski plan HRT-a;

7. predlaže Nadzornom odboru HRT-a završni račun HRT-a;

8. utvrđuje, nakon provedene javne rasprave i pribavljenih mišljenja Programskog vijeća HRT-a i Nadzornog odbora HRT-a, prijedlog Ugovora koji dostavlja Vladi Republike Hrvatske;

9. predlaže Programskom vijeću HRT-a način utvrđivanja sadržaja i teksta programskih obveza i održavanja javne rasprave te imenuje dva člana u Povjerenstvo za provedbu javne rasprave;

10. dostavlja Vladi RH prijedlog Ugovora između Vlade RH i HRT-a najkasnije 6 mjeseci prije isteka valjanosti Ugovora;

11. na temelju provedenog javnog natječaja imenuje ravnatelje HTV-a, HRA, GP HRT-a i MM HRT-a te rukovoditelja PJ OP HRT-a na vrijeme od četiri godine;

12. razrješava ravnatelje HTV-a, HRA, GP HRT-a i MM HRT-a te rukovoditelja PJ OP HRT-a u slučajevima i na način određen Zakonom o HRT-u i ovim Statutom;

13. na temelju javnog natječaja, a uz pribavljeno mišljenje urednika i novinara i/ili drugog osoblja koje kreativno sudjeluje u stvaranju programa za koje će biti odgovoran glavni urednik, predlaže Programskom vijeću HRT-a kandidate za imenovanje na dužnost glavnih urednika;

14. iz redova radnika HRT-a imenuje vršitelje dužnosti glavnih urednika na vrijeme koje ne može biti dulje od 12 mjeseci, ako Programsko vijeće HRT-a ne imenuje glavne urednike u skladu sa Zakonom o HRT-u i Statutom;

15. imenuje urednike pojedinih programa na prijedlog glavnog urednika;

16. razrješava urednike pojedinih programa na prijedlog glavnog urednika u slučajevima određenim Zakonom i ovim Statutom

17. pokreće postupak razrješenja glavnih urednika u slučaju određenim Zakonom i ovim Statutom;

18. donosi opće akte HRT-a, osim onih koje donosi Programsko vijeće HRT-a i Nadzorni odbor HRT-a;

19. donosi poslovnik o svojem radu;

20. najmanje jedanput na godinu ili na zahtjev podnosi izvješće Programskom vijeću HRT-a i Nadzornom odboru HRT-a;

21. ako se pri izradi godišnjih ili drugih financijskih izvješća ili inače ustanovi da u HRT-u postoji gubitak, odmah izvješćuje Nadzorni odbor HRT-a, Programsko vijeće HRT-a i osnivača;

22. provodi odluke Nadzornog odbora HRT-a i Programskog vijeća HRT-a;

23. na zahtjev Vijeća za elektroničke medije poduzima mjere iz svojega djelokruga radi otklanjanja nepravilnosti iz članka 44. stavka 4. Zakona o HRT-u, koje uključuju i utvrđivanje odgovornosti za učinjene propuste, te o poduzetim mjerama podnosi izvješće Vijeću za elektroničke medije;

24. na zahtjev Vijeća za elektroničke medije, a najmanje svakih šest mjeseci dostavlja Vijeću za elektroničke medije financijska izvješća u svrhu provedbe nadzora nad korištenjem mjesečne pristojbe i drugih javnih prihoda HRT-a;

25. donosi odluku o objavi natječaja i postupku provođenja javnih natječaja u slučaju imenovanja u sklopu svoje nadležnosti;

26. obavlja i druge poslove te donosi i druge odluke u skladu sa Zakonom, ovim Statutom i drugim općim aktima HRT-a.

(2) Uprava HRT-a donosi odluke i akte i bez pribavljenog mišljenja ili suglasnosti Nadzornog odbora i/ili Programskog vijeća HRT-a, ako se Nadzorni odbor i/ili Programsko vijeće HRT-a ne očituju u roku od 30 dana od dana traženja.

(3) Pri traženju mišljenja ili suglasnosti od Nadzornog odbora HRT-a i/ili Programskog vijeća HRT-a za odluke i akte u skladu s odredbama ovog Statuta, Uprava HRT-a je dužna priložiti izjave, i to: izjavu o zakonitosti odluke/akta, izjavu o mogućim i predvidivim rizicima vezanim uz navedenu odluku/akt, izjavu da prema saznanjima Uprave HRT-a ne postoji sukob interesa u odnosu na navedenu odluku/akt te izjavu da je Uprava HRT-a dala sve potrebne i potpune podatke vezane uz navedenu odluku/akt.

(4) Uprava HRT-a odgovorna je za uspješan rad HRT-a i provedbu zakona.

Predsjednik Uprave HRT-a

Članak 18.

(1) Predsjednik Uprave HRT-a:

1. predstavlja i zastupa HRT samostalno i pojedinačno;

2. daje punomoć trećim osobama za zastupanje HRT-a uz pribavljenu suglasnost Nadzornog odbora HRT-a;

3. nakon provedenog javnog natječaja predlaže Programskom vijeću HRT-a i Nadzornom odboru HRT-a kandidate za članove Uprave HRT-a;

4. pokreće postupak za razrješenje člana Uprave HRT-a u slučajevima predviđenim Zakonom o HRT-u i Statutu;

5. imenuje za svojeg zamjenika jednog od članova Uprave;

6. odlučuje o pravima i obvezama iz radnog odnosa ili u svezi s radnim odnosom, odnosno na temelju pisane punomoći ta ovlaštenja prenosi na drugu osobu;

7. dostavlja izvješće o provedbi odredbe članka 11. stavka 1. Zakona o HRT-u Programskom vijeću HRT-a i Vijeću za elektroničke medije najkasnije do 31. ožujka za prethodnu godinu;

8. obavlja i druge poslove utvrđene zakonima, ovim Statutom i drugim općim aktima HRT-a.

(2) Predsjednik Uprave HRT-a odgovoran je za zakonitost poslovanja HRT-a.

Članak 19.

(1) Predsjednika Uprave HRT-a, na temelju javnog natječaja, imenuju Programsko vijeće HRT-a i Nadzorni odbor HRT-a na zajedničkoj sjednici kao jedno tijelo dvotrećinskom većinom glasova svih članova na vrijeme od četiri godine.

(2) Ista osoba može biti ponovno imenovana za predsjednika Uprave HRT-a.

(3) Za predsjednika Uprave HRT-a ne može biti imenovana osoba:

1. koja uživa imunitet na bilo kojoj osnovi;

2. koja je državni dužnosnik ili obnaša dužnost u tijelima političkih stranaka ili tijelima jedinica lokalne i područne (regionalne) samouprave;

3. koja je u radnom odnosu u konkurentskoj pravnoj osobi, odnosno pravnim osobama koje obavljaju djelatnost proizvodnje, pružanja i/ili prijenosa audio i audiovizualnih medijskih usluga, multimedijskih sadržaja i usluga elektroničkih publikacija;

4. koja obavlja bilo koje druge poslove u pravnoj osobi iz podstavka 3. ovog stavka;

5. koja je član uprave, upravnih vijeća ili nadzornih odbora pravne osobe iz podstavka 3. ovog stavka;

6. koja je vlasnik, dioničar ili imatelj udjela u pravnoj osobi iz podstavka 3. ovog stavka;

7. koja obavlja druge poslove zbog kojih bi mogla doći u sukob interesa;

8. kojoj je član uže obitelji vlasnik, dioničar ili imatelj udjela u pravnoj osobi iz podstavka 3. ovog stavka.

(4) Osoba kod koje su u vrijeme prijave na natječaj za predsjednika Uprave HRT-a postojale okolnosti iz točke 2. prethodnog stavka dužna je zamrznuti svoje članstvo u političkoj stranci u slučaju imenovanja za predsjednika Uprave HRT-a.

(5) Predsjednik Uprave HRT-a za trajanja mandata ne smije biti ni u kakvom financijskom i/ili poslovnom odnosu s HRT-om, niti od HRT-a stjecati bilo kakve prihode, osim prihoda na osnovi radnog odnosa, niti posredovati prigodom sklapanja poslova HRT-a s trećim osobama.

(6) Za predsjednika Uprave HRT-a može biti imenovana osoba koja ima sljedeće uvjete:

1. hrvatsko državljanstvo;

2. završen diplomski sveučilišni studij ili specijalistički diplomski stručni studij;

3. aktivno znanje najmanje jednog svjetskog jezika;

4. najmanje deset godina radnog iskustva;

5. organizacijske i upravljačke sposobnosti dokazane u dosadašnjem radu u trajanju najmanje dvije godine.

(7) Kandidat za predsjednika Uprave HRT-a dužan je uz prijavu na natječaj priložiti program rada i razvoja HRT-a za razdoblje imenovanja (mandatno razdoblje) s razradom po godinama, izjavu ovjerenu kod javnog bilježnika kojom potvrđuje da nije, niti bi na bilo koji način mogao doći u sukob interesa te druge dokaze o ispunjavanju uvjeta iz prethodnog stavka.

Članak 20.

Predsjednik Uprave HRT-a bit će razriješen prije isteka vremena na koje je imenovan prema postupku i u slučajevima utvrđenim Zakonom o HRT-u.

Zamjenik predsjednika Uprave HRT-a

Članak 21.

(1) Zamjenika predsjednika Uprave HRT-a imenuje predsjednik Uprave HRT-a između članova Uprave HRT-a, naizmjence, na vrijeme od jedne godine.

(2) Zamjenik predsjednika Uprave zamjenjuje predsjednika Uprave HRT-a u slučaju njegove odsutnosti te za to vrijeme ima sve ovlasti, obveze i odgovornosti predsjednika Uprave HRT-a ako predsjednik Uprave HRT-a ne ograniči njegove ovlasti.

(3) Ograničenje ovlasti u slučaju iz prethodnog stavka predsjednik Uprave HRT-a donosi u pisanom obliku.

Članovi Uprave HRT-a

Članak 22.

(1) Članove Uprave HRT-a, na temelju javnog natječaja, a na prijedlog predsjednika Uprave HRT-a, imenuju Programsko vijeće HRT-a i Nadzorni odbor HRT-a na zajedničkoj sjednici kao jedno tijelo dvotrećinskom većinom glasova svih članova na vrijeme od četiri godine.

(2) Ista osoba može biti ponovno imenovana za člana Uprave HRT-a.

(3) Na članove Uprave HRT-a na odgovarajući se način primjenjuju odredbe članka 19. stavaka 3., 4., 5., 6. i 7. te članka 20. ovog Statuta.

b) NADZORNI ODBOR HRT-a

Članak 23.

(1) Nadzorni odbor HRT-a ima pet članova. Jedan član je predstavnik radničkog vijeća HRT-a, a predsjednika i tri člana imenuje i razrješava Hrvatski sabor na način i prema postupku utvrđenim Zakonom o HRT-u.

(2) Za člana Nadzornog odbora HRT-a koji je predstavnik radničkog vijeća HRT-a može biti imenovan hrvatski državljanin s prebivalištem u Republici Hrvatskoj, koji ima završen diplomski sveučilišni studij ili specijalistički diplomski stručni studij iz područja ekonomije, prava, elektroničkih komunikacija ili medija, odgovarajuće radno iskustvo i aktivno znanje najmanje jednog svjetskog jezika.

(3) Na članove Nadzornog odbora HRT-a odgovarajuće se primjenjuju odredbe članka 19. stavaka 3., 4., 5., 6. i 7. te članka 20. ovoga Statuta.

(4) Članovi Nadzornog odbora HRT-a imenuju se na vrijeme od četiri godine i mogu biti ponovo imenovani.

(5) Članovi Nadzornog odbora imaju pravo na nagradu za svoj rad u najvećem dopuštenom iznosu utvrđenom odlukom Vlade RH o visini naknade članovima nadzornog odbora, upravnih vijeća i drugih tijela upravljanja ustanovama kojima je osnivač Republika Hrvatska.

(6) Članovi Nadzornog odbora HRT-a s prebivalištem izvan Zagreba imaju pravo na naknadu putnih troškova i troškova smještaja kada prisustvuju sjednicama Nadzornog odbora i zajedničkim sjednicama Nadzornog odbora HRT-a i Vijeća HRT-a, a ako predsjednik Nadzornog odbora HRT-a ima prebivalište izvan Zagreba ima navedena prava i kada prisustvuje sjednicama Vijeća HRT-a.

(7) Nadzorni odbor HRT-a donosi odluke većinom glasova ukupnog broja članova Nadzornog odbora, osim u slučaju kada u sklopu zajedničkog djelokruga na zajedničkoj sjednici Vijeća HRT-a i Nadzornog odbora HRT-a kao jedno tijelo donosi odluke dvotrećinskom većinom glasova svih članova.

(8) Način rada Nadzornog odbora HRT-a uređuje se Poslovnikom o radu Nadzornog odbora HRT-a.

Članak 24.

Nadzorni odbor HRT-a:

1. nadzire poslovanje HRT-a i usklađenost poslovanja sa zakonima te provedbu odredaba Zakona o HRT-u koje se odnose na zakonito korištenje sredstava pristojbe i drugih prihoda;

2. daje suglasnost Upravi HRT-a za pokretanje postupka za izbor vanjskog revizora;

3. prihvaća završni račun HRT-a nakon provedene revizije financijskih izvješća;

4. daje suglasnost na sklapanje pravnih poslova, kao i odluku Uprave HRT-a o raspolaganju imovinom HRT-a, ako je vrijednost pojedinog pravnog posla, odnosno imovine veća od 5.000.000 kn (pet milijuna kuna);

5. daje suglasnost na odluku Uprave HRT-a o stjecanju, opterećenju i otuđenju nekretnina;

6. daje prethodnu suglasnost za sklapanje ugovora o zajmu ili kreditu, ako je vrijednost pojedinog ugovora o zajmu ili kreditu veća od 5.000.000 kn (pet milijuna kuna);

7. daje suglasnost za davanje punomoći trećim osobama za zastupanje HRT-a;

8. daje prethodnu suglasnost na odluku o donošenju općeg akta o financijskom poslovanju HRT-a te općeg akta o plaćama i drugim materijalnim pravima radnika HRT-a, te naknadama za rad vanjskih suradnika HRT-a;

9. utvrđuje dopuštenu financijsku pričuvu u skladu s člankom 39. stavkom 3. Zakona o HRT-u;

10. utvrđuje visinu pristojbe za svaku godinu i povlastice za određene kategorije obveznika plaćanja mjesečne pristojbe, uz prethodno odobrenje Vijeća za elektroničke medije;

11. donosi poslovnik o svojem radu;

12. nalaže Upravi HRT-a da ispravi nepravilnosti u poslovanju;

13. pokreće postupak razrješenja Uprave HRT-a, odnosno predsjednika ili člana Uprave HRT-a većinom glasova svih članova, u slučajevima propisanim Zakonom o HRT-u i ovim Statutom,

14. podnosi najmanje jednom godišnje izvješće Hrvatskom saboru o svom radu i provedbi nadzora zakonitosti rada i financijskog poslovanja HRT-a;

15. najmanje jedanput na godinu podnosi Vijeću za elektroničke medije i Programskom vijeću HRT-a izvješće o provedenom nadzoru poslovanja HRT-a i usklađenosti poslovanja sa zakonima te nadzoru provedbi odredaba Zakona o HRT-u koji se odnose na zakonito korištenje sredstava pristojbe i drugih prihoda;

16. na zahtjev Vijeća za elektroničke medije poduzima mjere iz svojega djelokruga radi otklanjanja nepravilnosti iz članka 44. stavka 4. Zakona o HRT-u, koje uključuju i utvrđivanje odgovornosti za učinjene propuste, te o poduzetim mjerama podnosi izvješće Vijeću za elektroničke medije;

17. obavlja i druge poslove utvrđene Zakonom o HRT-u i ovim Statutom.

Odgovornost članova Nadzornog odbora HRT-a

Članak 25.

(1) Članovi Nadzornog odbora HRT-a dužni su djelovati u interesu HRT-a. Članovi Nadzornog odbora HRT-a su posebno obvezni čuvati kao poslovnu tajnu sve ono što saznaju iz danih savjeta i povjerljivih izvješća HRT-a.

(2) Članovi Nadzornog odbora HRT-a odgovorni su Hrvatskomu saboru za svoj rad i provedbu nadzora zakonitosti rada i financijskog poslovanja HRT-a.

c) PROGRAMSKO VIJEĆE HRT-a

Članak 26.

(1) U skladu sa Zakonom o HRT-u, Programsko vijeće HRT-a (u daljnjem tekstu: Vijeće HRT-a) zastupa i štiti interes javnosti nadzorom programa i unapređenjem radijskog i audiovizualnog programa te drugih audio i audiovizualnih te multimedijskih usluga, kao i sudjelovanjem u postupku izbora Uprave HRT-a i glavnih urednika HRT-a.

(2) Prema odredbama Zakona o HRT-u, Vijeće HRT-a ima 11 članova koje bira i razrješava Hrvatski sabor na način i prema postupku utvrđenim Zakonom o HRT-u.

(3) Mandat predsjednika i članova Vijeća HRT-a traje četiri godine, tako da se svake dvije godine imenuje polovina članova Vijeća HRT-a. Ista osoba može biti najviše dva puta izabrana za člana Vijeća HRT-a.

(4) Vijeće HRT-a imenuje i razrješava predsjednika Vijeća HRT-a.

(5) Članovi Vijeća HRT-a imaju pravo na naknadu za svoj rad u najvećem dopuštenom iznosu utvrđenom odlukom Vlade RH o visini naknade članovima nadzornog odbora, upravnih vijeća i drugih tijela upravljanja ustanova kojima je osnivač Republika Hrvatska.

(6) Članovi Vijeća HRT-a s prebivalištem izvan Zagreba imaju pravo na naknadu putnih troškova i troškova smještaja kada prisustvuju sjednicama Vijeća HRT-a i zajedničkim sjednicama Nadzornog odbora HRT-a i Vijeća HRT-a, a predsjednik Vijeća HRT-a s prebivalištem izvan Zagreba ima navedena prava i kada prisustvuje sjednicama Nadzornog odbora HRT-a.

(7) Vijeće HRT-a pravovaljano donosi odluke većinom glasova ukupnog broja članova Vijeća, osim odluka za koje je Zakonom o HRT-u propisano da se donose dvotrećinskom većinom glasova, te u slučaju kada u sklopu zajedničkog djelokruga na zajedničkoj sjednici Vijeće HRT-a i Nadzorni odbor HRT-a kao jedno tijelo donosi odluke dvotrećinskom većinom glasova svih članova.

(8) Način rada Vijeća HRT-a uređuje se Poslovnikom o radu Programskog vijeća HRT-a.

Članak 27.

(1) Vijeće HRT-a:

1. prati provedbu programskih načela i obveza utvrđenih zakonom i Ugovorom, te u slučaju njihova nepoštovanja pisano upozorava Upravu HRT-a, glavne urednike HRT-a, a upozorenje dostavlja i na znanje Nadzornom odboru HRT-a;

2. uređuje način utvrđivanja sadržaja i teksta programskih obveza HRT-a iz članka 13. stavka 3. Zakona o HRT-u i održavanja javne rasprave HRT-a na prijedlog Uprave HRT-a, uz odobrenje Vijeća za elektroničke medije;

3. prihvaća programsku osnovu za programske kanale iz članka 14. stavka 2. i 3. ovog Statuta, koja je sastavni dio Ugovora, a koju predlaže glavni urednik (HTV, HRA i MM);

4. po prethodno provedenom natječajnom postupku, a na prijedlog Uprave HRT-a, i po prethodno pribavljenom mišljenju urednika i novinara i/ili drugog osoblja koje kreativno sudjeluje u stvaranju programa za koji će biti odgovoran glavni urednik, imenuje glavne urednike pojedinog medija na vrijeme od četiri godine;

5. imenuje glavne urednike prema svojem izboru dvotrećinskom većinom glasova svih članova Vijeća u slučajevima i na način predviđen Zakonom o HRT-u;

6. pokreće postupak razrješenja Uprave HRT-a, odnosno predsjednika ili člana Uprave HRT-a većinom glasova svih članova, u slučajevima propisanim Zakonom o HRT-u i ovim Statutom;

7. imenuje vršitelje dužnosti predsjednika i članova Uprave HRT-a u slučajevima i na način propisan Zakonom o HRT-u i ovim Statutom;

8. razrješava glavne urednike u slučaju predviđenom Zakonom o HRT-u i ovim Statutom;

9. imenuje i razrješava povjerenika za korisnike usluga HRT-a;

10. donosi poslovnik o svojem radu;

11. donosi odluku o objavi natječaja i postupku provođenja javnih natječaja u slučaju imenovanja u sklopu svoje nadležnosti;

12. najmanje jedanput na godinu podnosi izvješće Hrvatskomu saboru o svojem radu i provedbi programskih načela i obveza utvrđenih Zakonom o HRT-u i Ugovorom;

13. na zahtjev Vijeća za elektroničke medije poduzima mjere iz svojega djelokruga radi otklanjanja nepravilnosti iz članka 44. stavka 4. Zakona o HRT-u, koje uključuju i utvrđivanje odgovornosti za učinjene propuste, te o poduzetim mjerama podnosi izvješće Vijeću za elektroničke medije;

14. obavlja i druge poslove utvrđene Zakonom o HRT-u ili ovim Statutom.

(2) U slučaju imenovanja novih članova Vijeća HRT-a u skladu s odredbom članka 18. stavka 5. Zakona o HRT-u, prvu konstituirajuću sjednicu novog Vijeća HRT-a saziva v. d. predsjednika Uprave HRT-a, te je vodi do izbora novog predsjednika Vijeća HRT-a.

Odgovornost članova Vijeća HRT-a

Članak 28.

Članovi Vijeća HRT-a odgovaraju sukladno djelokrugu svojega rada utvrđenom Zakonom o HRT-u i ovim Statutom.

Zajednički djelokrug Vijeća HRT-a i Nadzornog odbora HRT-a

Članak 29.

(1) Vijeće HRT-a i Nadzorni odbor HRT-a u okviru zajedničkog djelokruga utvrđenog Zakonom o HRT-u na zajedničkoj sjednici kao jedno tijelo dvotrećinskom većinom svih članova:

1. nakon provedenog natječajnog postupka imenuju predsjednika Uprave HRT-a;

2. nakon provedenog natječajnog postupka imenuju članove Uprave HRT-a na prijedlog predsjednika Uprave HRT-a;

3. donose odluku o razrješenju predsjednika i članova Uprave HRT-a u slučajevima predviđenim Zakonom o HRT-u;

4. imenuju vršitelje dužnosti predsjednika i članova Uprave HRT-a dvotrećinskom većinom glasova svih članova, u slučajevima i na način predviđen Zakonom o HRT-u;

5. donose Statut HRT-a na prijedlog Uprave HRT-a i podnose ga Hrvatskomu saboru na potvrđivanje;

6. u skladu s financijskim planom HRT-a, najkasnije do 15. prosinca tekuće godine, na prijedlog Uprave HRT-a donose program rada HRT-a za sljedeću godinu;

7. najkasnije do 15. prosinca tekuće godine, na prijedlog Uprave HRT-a donose financijski plan HRT-a za sljedeću godinu;

8. daju mišljenje na prijedlog Ugovora koji nakon završetka javne rasprave utvrdi Uprava HRT-a;

9. donose odluku o objavi natječaja i postupku provođenja javnih natječaja u slučaju imenovanja u sklopu svoje nadležnosti;

10. na prijedlog Uprave HRT-a donose odluku o osnivanju ustrojbene jedinice Multimedija HRT-a, u skladu s odredbom članka 60. stavka 8. ovog Statuta.

(2) Odluke iz prethodnog stavka potpisuju predsjednik Vijeća HRT-a i predsjednik Nadzornog odbora HRT-a.

(3) Predsjednik Vijeća HRT-a i predsjednik Nadzornog odbora HRT-a zajednički potpisuju ugovor o radu s predsjednikom Uprave HRT-a.

VI. USTROJBENE JEDINICE HRT-a

Članak 30.

Ustrojbene jedinice HRT-a su:

1. Hrvatska televizija (HTV)

2. Hrvatski radio (HRA)

3. Glazbena proizvodnja HRT-a (GP HRT-a)

4. Multimedija HRT-a (MM HRT-a).

Članak 31.

(1) Ustrojbenom jedinicom rukovodi ravnatelj ustrojbene jedinice, kojeg na temelju javnog natječaja imenuje Uprava HRT-a na vrijeme od 4 godine.

(2) Ista osoba može biti ponovo imenovana za ravnatelja ustrojbene jedinice.

(3) Ravnatelja ustrojbene jedinice razrješava Uprava HRT-a ako:

1. to sam zatraži;

2. ne postupa prema zakonskim propisima i općim aktima HRT-a;

3. svojim nesavjesnim i nepravilnim radom prouzroči HRT-u veću štetu ili naruši ugled HRT-a;

4. zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti ustrojbene jedinice;

5. nastanu razlozi zbog kojih je ili bi mogao doći u sukob interesa;

6. nastanu razlozi zbog kojih se na temelju Zakona o radu može otkazati ugovor o radu.

(4) Prije donošenja odluke o njegovu razrješenju, ravnatelju ustrojbene jedinice mora se omogućiti očitovanje o istaknutim razlozima za razrješenje.

Članak 32.

(1) Ravnatelj ustrojbene jedinice:

1. rukovodi ustrojbenom jedinicom i vodi poslove ustrojbene jedinice;

2. provodi odluke Uprave HRT-a i poslovni plan HRT-a u ustrojbenoj jedinici kojom rukovodi;

3. nadzire troškove odobrene za proizvodnju programa iz djelokruga ustrojbene jedinice kojom rukovodi i odgovara za njih;

4. realizira utvrđeni plan ulaganja u razvoj ustrojbene jedinice;

5. obavlja i druge poslove u skladu sa zakonskim propisima, ovim Statutom, općim aktima HRT-a i odlukama Uprave HRT-a.

(2) Ravnatelj ustrojbene jedinice odgovoran je Upravi HRT-a za zakonitost i poslovanje ustrojbene jedinice.

Članak 33.

(1) Za ravnatelja ustrojbene jedinice može biti imenovana osoba koja ima sljedeće uvjete:

1. hrvatsko državljanstvo;

2. završen diplomski sveučilišni studij ili specijalistički diplomski stručni studij;

3. najmanje pet godina radnog iskustva;

4. organizacijske i upravljačke sposobnosti dokazane u dosadašnjem radu u trajanju od najmanje jedne godine;

5. znanje jednog svjetskog jezika;

6. poznavanje tehnologije proizvodnje, pružanja i prijenosa audio i audiovizualnih medijskih usluga, multimedijskih sadržaja i usluga elektroničkih publikacija.

(2) Na ravnatelje ustrojbenih jedinica na odgovarajući se način primjenjuju odredbe članka 19. stavka 3., 4. i 5. ovog Statuta.

(3) Kandidat za ravnatelja ustrojbene jedinice dužan je uz prijavu na natječaj priložiti izjavu ovjerenu kod javnog bilježnika kojom potvrđuje da nije, niti bi na bilo koji način mogao doći u sukob interesa te druge dokaze o ispunjavanju uvjeta iz stavka 1. i 2. ovog članka.

VII. POSLOVNA JEDINICA OPERATIVNI POSLOVI HRT-a

Članak 34.

U poslovnoj jedinici Operativni poslovi HRT-a (u daljnjem tekstu: PJ OP HRT-a) obavljaju se operativni poslovi za potrebe HRT-a i svih ustrojbenih jedinica HRT-a, u skladu s općim aktima HRT-a.

Rukovoditelj PJ OP-a

Članak 35.

(1) Rukovoditelj PJ OP-a rukovodi poslovnom jedinicom te vodi poslove organizacijske jedinice.

(2) Rukovoditelja PJ OP-a, nakon provedenog natječajnog postupka, imenuje Uprava HRT-a na prijedlog predsjednika Uprave HRT-a, na vrijeme od četiri godine.

(3) Ista osoba može biti ponovno imenovana za rukovoditelja PJ OP-a.

Članak 36.

(1) Za rukovoditelja PJ OP-a može biti imenovana osoba koja ima sljedeće uvjete:

1. hrvatsko državljanstvo;

2. završen diplomski sveučilišni studij ili specijalistički diplomski stručni studij iz područja ekonomije ili prava;

3. najmanje pet godina radnog iskustva;

4. organizacijske i upravljačke sposobnosti dokazane u dosadašnjem radu u trajanju od najmanje jedne godine;

5. znanje jednog svjetskog jezika.

(2) Na rukovoditelja PJ OP HRT-a na odgovarajući se način primjenjuju odredbe članka 19. stavka 3., 4. i 5. ovog Statuta.

(3) Kandidat za rukovoditelja PJ OP HRT-a dužan je uz prijavu na natječaj priložiti izjavu ovjerenu kod javnog bilježnika kojom potvrđuje da nije, niti bi na bilo koji način mogao doći u sukob interesa te druge dokaze o ispunjavanju uvjeta iz stavka 1. i 2. ovog članka.

Članak 37.

(1) Rukovoditelj PJ OP HRT-a bit će razriješen prije isteka vremena na koje je imenovan:

1. ako sam zatraži;

2. ako ne postupa prema zakonskim propisima i općim aktima HRT-a;

3. ako svojim nesavjesnim i nepravilnim radom prouzroči HRT-u veću štetu ili naruši ugled HRT-a;

4. ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti iz područja poslovne jedinice;

5. ako nastanu razlozi zbog kojih je ili bi mogao doći u sukob interesa;

6. ako nastanu razlozi zbog kojih se na temelju Zakona o radu može otkazati ugovor o radu.

(2) Prije donošenja odluke o njegovu razrješenju, rukovoditelju PJ OP-a HRT-a mora se omogućiti očitovanje o istaknutim razlozima za razrješenje.

VIII. GLAVNI UREDNICI I UREDNICI PROGRAMA

Glavni urednici

Članak 38.

(1) HRT ima tri glavna urednika: glavni urednik HTV-a, glavni urednik HRA i glavni urednik MM HRT-a.

(2) Glavni urednik:

1. rukovodi programom pojedinog medija (HTV i HRA, MM) i organizira njegov rad radi ostvarenja programskih načela i obveza utvrđenih Zakonom o HRT-u i Ugovorom;

2. predlaže Vijeću programsku osnovu za programske kanale iz članka 14. stavka 2. i 3. ovog Statuta koji su u njegovoj nadležnosti (HTV, HRA, MM) te za prijenos programa iz njegove nadležnosti (HTV, HRA, MM) putem satelita, interneta, kabela ili drugog dopuštenog oblika prijenosa, koja je sastavni dio Ugovora;

3. izrađuje sezonski, odnosno godišnji raspored programa (shemu) pojedinog medija (HTV, HRA, MM);

4. odlučuje o rasporedu emisija u programu pojedinog medija (HTV, HRA, MM);

5. dva puta na godinu podnosi Vijeću HRT-a izvješće o provedbi programskih načela i obveza utvrđenih Zakonom o HRT-u i Ugovorom za program pojedinog medija (HTV, HRA, MM);

6. obavlja i druge poslove u skladu sa zakonima, Ugovorom i općim aktima HRT-a.

(3) U skladu sa Zakonom o medijima, glavni urednik odgovara za sve objavljene informacije, kao i uredničku obradu objavljene informacije (izbor naslova, podnaslova, teksta ispod fotografije i sl.) na programskim kanalima iz članka 14. stavka 2. i 3. ovog Statuta koji su u njegovoj nadležnosti (HTV, HRA, MM), kao i informacije objavljene u programima iz svoje nadležnosti (HTV, HRA, MM) koji se prenose putem satelita, interneta, kabela ili drugog dopuštenog oblika prijenosa.

(4) Glavni urednici (HTV, HRA, MM) za svoj rad i provedbu programskih načela i obveza utvrđenih Zakonom o HRT-u i Ugovorom odgovaraju ravnateljima ustrojbenih jedinica (HTV, HRA, MM), Upravi HRT-a i Vijeću HRT-a u sklopu nadležnosti tih tijela.

(5) Glavni urednik dužan je, u skladu sa zakonom, općim aktima HRT-a te s novinarskim profesionalnim standardima, poštovati samostalnost novinara i drugih autora programa koji se proizvode, emitiraju, objavljuju ili na drugi način pružaju kao audio, audiovizualna ili multimedijska usluga.

(6) Glavni urednik samostalan je u svojem radu u sklopu svog djelokruga rada propisanog Zakonom o HRT-u, Statutom HRT-a i Ugovorom.

Članak 39.

(1) Glavnog urednika pojedinog medija po prethodno provedenom natječajnom postupku, a na prijedlog Uprave HRT-a i po prethodno pribavljenom mišljenju urednika i novinara i/ili drugog osoblja koje kreativno sudjeluje u stvaranju programa za koji će biti odgovoran glavni urednik, imenuje Vijeće HRT-a većinom glasova ukupnog broja članova, na vrijeme od četiri godine.

(2) Postupak pribavljanja mišljenja iz prethodnog stavka pobliže se utvrđuje odlukom Uprave HRT-a. Postupku se mora odazvati najmanje 30% urednika i novinara i/ili drugog osoblja koje kreativno sudjeluje u stvaranju programa, s tim da je mišljenje pozitivno ako se tako izjasnilo najmanje 50% svih koji su sudjelovali u postupku.

(3) Glavnog urednika može prema svojem izboru dvotrećinskom većinom glasova svih članova Vijeća imenovati Vijeće u slučajevima i na način predviđen člankom 26. stavkom 2. Zakona o HRT-u.

(4) Ista osoba može biti ponovno imenovana za glavnog urednika.

(5) Za glavnog urednika može biti imenovana osoba koja ima sljedeće uvjete:

1. hrvatsko državljanstvo;

2. završen diplomski sveučilišni studij ili specijalistički diplomski stručni studij;

3. najmanje pet godina radnog iskustva na uredničkim poslovima;

4. znanje jednog svjetskog jezika;

5. poznavanje tehnologije proizvodnje, pružanja i prijenosa audio i audiovizualnih medijskih usluga, multimedijskih sadržaja i usluga elektroničkih publikacija.

(6) Na glavnog urednika na odgovarajući se način primjenjuju odredbe članka 19. stavka 3., 4. i 5. ovog Statuta.

(7) Kandidat za glavnog urednika dužan je uz prijavu na natječaj priložiti izjavu ovjerenu kod javnog bilježnika kojom potvrđuje da nije, niti bi na bilo koji način mogao doći u sukob interesa te druge dokaze o ispunjavanju uvjeta iz stavka 5. i 6. ovog članka.

Članak 40.

(1) Vijeće HRT-a razriješit će glavnog urednika prije isteka vremena na koje je imenovan:

1. ako sam zatraži;

2. ako ne postupa prema zakonskim propisima i općim aktima HRT-a;

3. ako svojim nesavjesnim i nepravilnim radom prouzroči HRT-u veću štetu ili naruši ugled HRT-a;

4. ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u redovitom odvijanju programa za koji je odgovoran;

5. ako nastanu razlozi zbog kojih je ili bi mogao doći u sukob interesa;

6. ako nastanu razlozi zbog kojih se na temelju Zakona o radu može otkazati ugovor o radu;

7. ako ne ispunjava programske zadaće u skladu sa zakonskim propisima, ovim Statutom, Ugovorom i općim aktima.

(2) Prije donošenja odluke o njegovu razrješenju, glavnom uredniku mora se omogućiti očitovanje o istaknutim razlozima za razrješenje.

Urednici programa

Članak 41.

(1) Urednike pojedinih programa imenuje i razrješava Uprava HRT-a na prijedlog glavnog urednika.

(2) Urednici pojedinih programa urednici su programskih cjelina (organizacijske jedinice rada) kojima rukovode u skladu s Pravilnikom o unutarnjem ustroju HRT-a i drugim općim aktima HRT-a.

(3) Urednici pojedinih programa (programskih cjelina) odgovaraju nadležnom glavnom uredniku (HTV, HRA, MM) za pridržavanje i izvršenje programskih načela i obveza iz Zakona o HRT-u i Ugovora.

(4) Urednici pojedinih programa (programskih cjelina) imenuju se na vrijeme od četiri godine, a bit će razriješeni prije isteka vremena na koje su imenovani:

1. ako sami zatraže;

2. ako ne postupaju prema zakonskim propisima i općim aktima HRT-a;

3. ako svojim nesavjesnim i nepravilnim radom prouzroče HRT-u veću štetu ili naruše ugled HRT-a;

4. ako zanemaruju ili nesavjesno obavljaju svoje dužnosti tako da su nastale ili mogu nastati veće smetnje u redovitom odvijanju programa za koji su zaduženi;

5. ako nastanu razlozi zbog kojih je ili bi mogao doći u sukob interesa;

6. ako nastanu razlozi zbog kojih im se na temelju Zakona o radu može otkazati ugovor o radu;

7. ako ne ispunjavaju programske zadaće u skladu sa zakonskim propisima, ovim Statutom, Ugovorom i općim aktima.

(5) Prije donošenja odluke o njegovu razrješenju, uredniku pojedinog programa (programske cjeline) mora se omogućiti očitovanje o istaknutim razlozima za razrješenje.

IX. POSLOVANJE HRT-a

Planiranje

Članak 42.

(1) Planiranje u HRT-u ostvaruje se operativnim planovima i programima rada, planom razvoja i godišnjim poslovnim planom HRT-a (financijski plan, plan investicija) iskazanima po organizacijskim jedinicama HRT-a.

(2) Program rada HRT-a i financijski plan HRT-a na prijedlog Uprave HRT-a donose Vijeće HRT-a i Nadzorni odbor na zajedničkoj sjednici kao jedno tijelo dvotrećinskom većinom glasova svih članova najkasnije do 15. prosinca tekuće godine za sljedeću godinu.

(3) U programu rada HRT-a i financijskom planu HRT-a za svaku se godinu na temelju Ugovora utvrđuju aktivnosti i programske obveze te potrebna financijska sredstva. Program rada HRT-a mora biti usklađen s financijskim planom HRT-a.

(4) Program rada HRT-a i financijski plan HRT-a objavljuju se na internetskoj stranici HRT-a.

(5) Nakon provedene revizije financijskih izvješća, završni račun HRT-a na prijedlog Uprave HRT-a prihvaća Nadzorni odbor HRT-a.

(6) Naredbodavac za izvršenje godišnjega plana poslovanja, odnosno financijskog i investicijskog plana, jest predsjednik Uprave HRT-a.

Financije

Članak 43.

(1) Općim aktima pobliže se uređuje način na koji se obavljaju financijski i računovodstveni poslovi i poslovi planiranja u HRT-u (operativni planovi, financijski planovi, planovi investicija).

(2) Općim aktom o financijskom poslovanju pobliže se uređuje način vođenja odvojenog računovodstva za djelatnost pružanja javnih usluga i komercijalnih djelatnosti u skladu s odredbama Zakona o HRT-u, te se u skladu s ovim Statutom uređuje omjer raspodjele zajedničkih rashoda HRT-a na javne i komercijalne.

(3) Nadzorni odbor HRT-a daje suglasnost na odluku o donošenju općeg akta iz prethodnog stavka.

Revizija

Članak 44.

(1) U HRT-u se ustrojava Odjel interne revizije radi stalnog praćenja i nadzora nad zakonitošću rada i poslovanja. Interna revizija HRT-a funkcionalno je i organizacijski odvojena od drugih organizacijskih dijelova HRT-a.

(2) Odjel interne revizije redovito prati provedbu zakonskih obveza o načinu korištenja javnih i komercijalnih prihoda, načinu vođenja odvojenog računovodstva i druge obveze utvrđene Zakonom o HRT-u te o tome izvješćuje Nadzorni odbor HRT-a.

(3) Odjel interne revizije obavlja poslove interne revizije i s njima povezane administrativne poslove za potrebe Nadzornog odbora HRT-a.

(4) Nadzorni odbor HRT-a daje nalog vanjskom revizoru za ispitivanje godišnjih financijskih izvješća HRT-a.

(5) HRT jedanput u godini provodi reviziju godišnjih financijskih izvještaja u skladu sa Zakonom o reviziji i Zakonom o računovodstvu.

(6) Za provedbu revizije iz prethodnog stavka HRT je dužan angažirati neovisnu komercijalnu reviziju.

Članak 45.

U provođenju revizije ili nadzora, tijela HRT-a i radnici HRT-a dužni su surađivati s ovlaštenim tijelima i osobama koje provode nadzor ili reviziju.

Stručna služba HRT-a

Članak 46.

U HRT-u se ustrojava Stručna služba za obavljanje administrativnih i stručnih poslova za potrebe Nadzornog odbora HRT-a, Vijeća HRT-a i Uprave HRT-a. U radu stručne službe sudjeluju stručne osobe i administrativno osoblje koje odredi predsjednik Uprave HRT-a.

X. SREDSTVA ZA RAD

Pričuva za javne usluge

Članak 47.

Uvjeti korištenja prekomjerne naknade iz članka 39. stavaka 3. i 5. Zakona o HRT-u utvrđuju se samoregulativnim aktom HRT-a koji odobrava Vijeće za elektroničke medije.

Omjer podjele zajedničkih rashoda

Članak 48.

Zajednički rashodi dijele se na javne i komercijalne u omjeru koji je identičan omjeru javnih i komercijalnih prihoda HRT-a u tekućoj poslovnoj godini.

XI. OPĆI AKTI HRT-a

Članak 49.

(1) Opći akti HRT-a su:

1. Statut

2. Pravilnik o radu

3. Pravilnik o unutarnjem ustroju

4. Pravilnik o sistematizaciji radnih mjesta, plaćama i drugim materijalnim pravima radnika HRT-a (kao sastavni dio Pravilnika o radu)

5. Pravilnik o financijskom poslovanju HRT-a

6. Pravilnik o autorskim i srodnim pravima i naknadama

7. Pravilnik o uvjetima uporabe arhivske građe i naknadama

8. Pravilnik o zaštiti na radu

9. Pravilnik o zaštiti od požara

10. Etički kodeks

11. Drugi opći akti (pravilnici i odluke) kojima se na opći način uređuju odnosi u javnoj ustanovi u skladu sa zakonskim propisima i ovim Statutom.

(2) Opće akte HRT-a donosi Uprava HRT-a, osim onih koje donosi Programsko vijeće HRT-a i Nadzorni odbor HRT-a.

(3) Pitanja iz radnih odnosa ili u svezi s radnim odnosima uređena Kolektivnim ugovorom, odnosno pravna pravila sadržana u Kolektivnom ugovoru koji sklapa HRT kao poslodavac, primjenjuju se neposredno na radnike.

(4) Nadzorni odbor HRT-a daje prethodnu suglasnost na odluku o donošenju Pravilnika o financijskom poslovanju HRT-a, Pravilnika o sistematizaciji radnih mjesta, plaćama i drugim materijalnim pravima radnika HRT-a, Pravilnik o autorskim i srodnim pravima i naknadama.

(5) Statut HRT-a objavljuje se u »Narodnim novinama« i na internetskim stranicama HRT-a.

(6) Statut stupa na snagu s danom objave u »Narodnim novinama«.

(7) Opći akti HRT-a kojima se uređuje rad HRT-a, kada djelatnost obavlja kao javnu službu, objavljuju se na internetskim stranicama HRT-a, a po potrebi i na drugi prikladan način.

(8) Opći akti stupaju na snagu osmoga dana od dana objave, ako pojedinim aktom nije određeno da stupaju na snagu s danom objave.

Postupak donošenja Statuta HRT-a

Članak 50.

(1) Na prijedlog Uprave HRT-a, Statut HRT-a donose Vijeće HRT-a i Nadzorni odbor HRT-a na zajedničkoj sjednici kao jedno tijelo dvotrećinskom većinom glasova svih članova.

(2) Statut HRT-a potvrđuje Hrvatski sabor.

(3) Odluka o izmjenama i dopunama Statuta donosi se prema postupku predviđenom za njegovo donošenje.

XII. SUKOB INTERESA

Članak 51.

(1) Poslovni subjekti koji su u većinskom vlasništvu članova tijela HRT-a ili članova njihove obitelji te radnika HRT-a ili članova njihove obitelji ne mogu sklapati pravne poslove s HRT-om.

(2) Odredba iz stavka 1. na odgovarajući se način primjenjuje i na nabavu programa od neovisnih proizvođača tako da ne mogu sudjelovati u postupku odabira programa, odnosno sklapati pravne poslove s HRT-om u vezi s nabavom programa.

XIII. ZAPOSLENICI, ZAŠTITA NA RADU I ZAŠTITA OKOLIŠA

Članak 52.

(1) Pravni položaj radnika u HRT-u, uvjeti za zasnivanje radnog odnosa, plaće i druga pitanja koja nisu uređena Zakonom o HRT-u, uređuju se općim aktom HRT-a ili Kolektivnim ugovorom sukladno općem propisu o radu.

(2) Za zasnivanje radnog odnosa za sve poslove u HRT-u raspisuje se javni natječaj. Javni natječaj objavljuje se u tisku, na oglasnoj ploči HRT-a i oglasnoj ploči područne službe Hrvatskog zavoda za zapošljavanje. HRT je dužan na isti način i u istom roku obavijestiti sve kandidate o rezultatima natječaja.

(3) HRT jamči pravo na interesno i strukovno organiziranje radnika HRT-a.

(4) U skladu sa Zakonom o radu, HRT je dužan osigurati uvjete za rad radničkog vijeća i sindikalnih povjerenika radi ispunjenja njihovih zadaća i ovlasti utvrđenih Zakonom.

Članak 53.

(1) U HRT-u se mora osigurati zaštita na radu te se u obavljanju poslova moraju provoditi mjere zaštite na radu (zaštita ljudi i imovine) u skladu sa zakonom i zakonskim propisima, međunarodnim standardima, općim aktima i prirodom posla.

(2) Obavljanje djelatnosti mora se provoditi tako da omogućuje čuvanje i zaštitu životnog okoliša – prirodnih ili radom stvorenih vrijednosti.

Članak 54.

(1) Uprava HRT-a i svi radnici HRT-a imaju pravo i obvezu da u sklopu svojih poslova poduzimaju mjere zaštite i unapređenja okoliša.

(2) O djelatnostima koje ugrožavaju okoliš svaki je radnik dužan upozoriti nadležnog rukovoditelja.

XIV. JAVNOST RADA

Članak 55.

(1) O uvjetima i načinu pružanja svojih usluga i obavljanju poslova iz svoje djelatnosti HRT izvješćuje javnost:

1. sredstvima javnog priopćivanja;

2. na drugi prikladan način u skladu sa zakonskim propisima, ovim Statutom i općim aktima HRT-a.

(2) Radnici HRT-a obavještavaju se i izvješćivanjem na skupovima radnika koji se sazivaju najmanje dva puta na godinu u skladu sa Zakonom o radu i na drugi prikladan način u skladu sa zakonskim propisima, ovim Statutom i općim aktima HRT-a.

Članak 56.

Podatke iz prethodnog članka sredstvima javnog priopćivanja i drugim pravnim osobama i građanima daju osobe koje je ovlastio predsjednik Uprave HRT-a.

XV. POSLOVNA TAJNA

Članak 57.

(1) Poslovnom tajnom smatraju se isprave, podaci i zapisi utvrđeni kao poslovna tajna, čije bi priopćivanje ili davanje na uvid neovlaštenim osobama štetilo poslovnom, gospodarskom ili programskom interesu ili ugledu HRT-a.

(2) Isprave, podaci, zapisi koji se smatraju poslovnom tajnom moraju biti obilježeni kao poslovna tajna. Poslovnu tajnu smiju drugima priopćivati samo ovlaštene osobe.

Članak 58.

(1) Podatke i isprave koji se smatraju poslovnom tajnom dužni su čuvati svi radnici HRT-a, bez obzira na koji su način doznali za te podatke i isprave.

(2) O određivanju poslovne tajne u skladu sa Zakonom o tajnosti podataka, drugim propisima i općim aktima brigu neposredno vodi predsjednik Uprave HRT-a ili druga ovlaštena osoba na temelju općeg akta ili danih ovlasti.

(3) Povreda čuvanja poslovne tajne povreda je radne obveze.

Članak 59.

Podaci koji se smatraju poslovnom tajnom mogu se priopćavati tijelima koja je za to ovlastio zakon, odnosno tijelima i osobama kojima ovlasti proizlaze iz dužnosti koju obnašaju.

XVI. PRIJELAZNE I ZAVRŠNE ODREDBE

Članak 60.

(1) Opći akti HRT-a uskladit će se s ovim Statutom i odredbama Zakona o HRT-u najkasnije do 8. prosinca 2011.

(2) Do usklađivanja postojećih akata ili donošenja novih, u skladu sa Zakonom o HRT-u i ovim Statutom, odgovarajuće se primjenjuju odredbe postojećih općih akta HRT-a, ako nisu u suprotnosti s ovim Statutom, Zakonom o HRT-u i drugim zakonima.

(3) S danom stupanja na snagu ovog Statuta privremeni glavni ravnatelj HRT-a imenovat će vršitelje dužnosti ravnatelja ustrojbenih jedinica HRT-a, koji će obavljati dužnost do imenovanja ravnatelja ustrojbenih jedinica HRT-a u skladu s odredbama Zakona o HRT-u i ovog Statuta.

(4) S danom stupanja na snagu ovog Statuta Vijeće HRT-a će na prijedlog privremenog glavnog ravnatelja HRT-a imenovati vršitelje dužnosti glavnih urednika HRT-a i urednika programa, koji će obavljati dužnost do imenovanja glavnih urednika HRT-a i urednika programa u skladu s odredbama Zakona o HRT-u i ovog Statuta.

(5) Nakon stupanja na snagu ovog Statuta, Nadzorni odbor HRT-a i Vijeće HRT-a provest će postupke javnog natječaja za imenovanje predsjednika i članova Uprave HRT-a.

(6) Nakon imenovanja iz prethodnog stavka, Uprava HRT-a provest će postupke javnog natječaja za imenovanje ravnatelja ustrojbenih jedinica, a Vijeće HRT-a će provesti javni natječaj za imenovanje glavnih urednika.

(7) Nakon imenovanja glavnih urednika iz prethodnog stavka, Uprava HRT-a raspisat će natječaj za imenovanje urednika pojedinih programa.

(8) Odredbe članka 5., članka 17. st. 1. toč. 11. i 12., članka 30. i 38. ovog Statuta primjenjivat će se sukladno odluci Vijeća HRT-a i Nadzornog odbora HRT-a o osnivanju ustrojbene jedinice Multimedija HRT-a na zajedničkoj sjednici dvotrećinskom većinom glasova svih članova, a na temelju prijedloga Uprave HRT-a.

Članak 61.

Vjerodostojno tumačenje odredaba ovoga Statuta daju Nadzorni odbor i Vijeće HRT-a na zajedničkoj sjednici kao jedno tijelo dvotrećinskom većinom glasova svih članova.

Članak 62.

Sa stupanjem na snagu ovoga Statuta prestaje vrijediti Statut HRT-a donesen na 2. sjednici Programskog vijeća HRT-a 20. siječnja 2004., Odluka o izmjeni i dopuni Statuta HRT-a donesena na 11. sjednici Programskog vijeća HRT-a 5. srpnja 2004. i Odluka o dopuni Statuta HRT-a donesena na 54. sjednici Programskog vijeća HRT-a 23. lipnja 2008.

Članak 63.

Ovaj Statut HRT-a podnosi se Hrvatskomu saboru na potvrđivanje, nakon čega se objavljuje u »Narodnim novinama« i na internetskim stranicama HRT-a.

Članak 64.

Ovaj Statut HRT-a stupa na snagu danom objave u »Narodnim novinama«.

Predsjednica
Programskog vijeća HRT-a
Nada Zgrabljić Rotar, v. r.

Predsjednica
Nadzornog odbora HRT-a
Silvija Luks-Kalogjera, v. r.

Statut, NN 56/2011-1248